CIBOR er en forkortelse af Copenhagen Interbank Offered Rate og er et sæt af dagligt offentliggjorte rentegennemsnit.  CIBOR udtrykker den rentesats, som en bank er villig til at udlåne danske kroner til for en nærmere defineret periode (fra 1 uge op til 12 måneder) til en såkaldt primebank uden sikkerhedsstillelse. CIBOR-renten fastsættes dagligt kl. 11, ved at seks danske og to udenlandske banker indberetter til Finansrådet, hvad de mener, renten skal være, hvis en anden bank ønsker at låne penge hos dem i op til et år. NASDAQ OMX offentliggør også CIBOR-renten på sin hjemmeside.  CIBOR-renten benyttes typisk som referencerente for diverse låneaftaler og har stor betydning for både private husholdningers og virksomheders låneomkostninger, da den bruges som reference for en række andre rentesatser. På baggrund af den britiske renteskandale, hvor storbanken Barclays blev afsløret i at manipulere med Libor-renten, som kan sammenlignes med den danske CIBOR-rente, offentliggjorde Dagbladet Børsen i perioden juli-august 2012 en række artikler omkring CIBOR-renten heriblandt en kritisk holdning til hvordan CIBOR-renten udregnes og medlemmer af Pengemarkedskomiteen, der holder tilsyn med CIBOR-renten (dvs. de personers eventuelle dobbeltrolle). Den 2. august 2012 oplyste Barclays, at de fra d. 27. august 2012 ikke længere deltager i fastlæggelsen af CIBOR-renten. Indtil da fastsattes CIBOR-renten på baggrund af indberetninger fra Barclays, Danske Bank, Deutsche Bank, Nordea, Jyske Bank, Nykredit Bank, Spar Nord Bank og Sydbank. Erhvervs- og vækstministeriet offentliggjorde den 27. september 2012 en redegørelse om CIBOR. Ministeriet fandt i undersøgelsen at renten i 2009-10 havde ligget højt, men man kunne hverken bekræfte eller afvise Finansrådets forklaringer på rentens niveau. Den 2. januar 2013 indførte Finansrådet en ny reference rente ved navn CITA, som skal afløse CIBOR. Senest pr. 1. juli 2013 vil landets banker tilbyde lån baseret på CITA. Bankkunder der allerede har CIBOR-baserede lån skal ifølge Finansrådet "snarest muligt" tilbydes at bytte deres lån ud med nye, der er baseret på CITA.